Moontlik nog ’n week van beurtkrag lê voor | Netwerk24
11 Julie 2020 20:43
Beurtkrag duur dalk nog heel week. Foto: Pixabay
Fase 2-beurtkrag sal moontlik vir minstens die volgende week ingestel word, het Eskom Saterdagaand in ’n verklaring aangekondig.
Beurtkrag sal Saterdagaand om 22:00 gestaak word, maar hervat weer om 08:00 Sondagoggend.
Eskom sê dit is nodig om beurtkrag Sondag voort te sit om seker te maak hul bou nood-reserwekrag op vir die komende week.
Weens die koue weerstoestande het die kragverbruik oor die naweek geweldig toe geneem.
Luidens die verklaring is opwekkingseenhede by die Arnot-, Duvha- en Kendal-kragstasie weer in diens gestel, wat 1 565 megawatt tot die kragnetwerk bygevoeg het.
Daar is steeds ’n vertraging in die herstel van opwekkingseenhede by die Tutuka-, Kriel- en Hendrina-kragstasie.
Eskom vra dat die publiek krag spaarsamig moet gebruik. “Die publiek se samewerking sal Eskom help om vinniger te herstel.”